[pic] | AZ EURÓPAI KÖZÖSSÉGEK BIZOTTSÁGA |

Brüsszel, 16.7.2007

COM(2007) 411 végleges

2007/0141 (COD)

Javaslat:

AZ EURÓPAI PARLAMENT ÉS A TANÁCS IRÁNYELVE

a 2003/54/EK irányelvnek egyes rendelkezések Észtországra való alkalmazása vonatkozásában történő módosításáról

(előterjesztő: a Bizottság)

INDOKLÁS

A csatlakozási okmánnyal Észtország 2008. december 31-ig átmeneti időszakot kapott a 96/92/EK irányelv 19. cikke (2) bekezdésének alkalmazására, a villamosenergia-piac fokozatos megnyitására vonatkozóan. Az információk kicserélését követően 2004. június 28-án a Tanács elfogadta a 2003/54/EK irányelvnek egyes rendelkezések Észtországra való alkalmazása vonatkozásában történő módosításáról szóló 2004/85/EK irányelvet, amely 2012. december 31-ig biztosította a kérelmezett meghosszabbított eltérést.

2006. november 26-i ítéletével a Bíróság részben megsemmisítette a 2004/85/EK irányelvet. A részleges megsemmisítés okaként nem a 2004/85/EK irányelv lényegi elemeit hozták fel, hanem a Tanács által választott jogalapot (a csatlakozási szerződés 57. cikke az EK-Szerződés 95. cikke helyett). Mivel azok az indokok továbbra is helytállóak, amelyek alapján Észtország számára 2008. december 31. után is érvényes eltérést engedélyeztek a 2003/54/EK irányelv 21. cikke (1) bekezdése b) és c) pontjának (piacnyitás) alkalmazása alól, az említett irányelvet ennek megfelelően módosítani kell a 2004/85/EK irányelvben szereplő szövegezés megőrzésével, de a megfelelő jogalapot választva.

2007/0141 (COD)

Javaslat:

AZ EURÓPAI PARLAMENT ÉS A TANÁCS IRÁNYELVE

a 2003/54/EK irányelvnek egyes rendelkezések Észtországra való alkalmazása vonatkozásában történő módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 47. cikke (2) bekezdésére, 55. és 95. cikkére,

tekintettel a Bizottság javaslatára[1],

tekintettel az Európai Gazdasági és Szociális Bizottság véleményére[2],

a Régiók Bizottságával folytatott konzultációt követően[3],

a Szerződés 251. cikkében megállapított eljárással összhangban[4],

mivel:

1. A csatlakozási tárgyalások során Észtország villamosenergia-ágazatának sajátos jellegére hivatkozva átmeneti időszakot kért a villamos energia belső piacára vonatkozó közös szabályokról szóló, 1996. december 19-i 96/92/EK európai parlamenti és tanácsi irányelv[5] alkalmazására vonatkozóan.

2. A csatlakozási okmány VI. mellékletében Észtország 2008. december 31-ig átmeneti időszakot kapott a 96/92/EK irányelv 19. cikke (2) bekezdésének alkalmazására, a piac fokozatos megnyitására vonatkozóan.

3. A csatlakozási szerződéshez csatolt 8. nyilatkozat elismerte továbbá, hogy az észtországi olajpala-ágazat szerkezetátalakításához kapcsolódó sajátos helyzet 2012 végéig különleges erőfeszítéseket igényel.

4. A 96/92/EK irányelv helyébe a villamos energia belső piacára vonatkozó közös szabályokról és a 96/92/EK irányelv hatályon kívül helyezéséről szóló, 2003. június 26-i 2003/54/EK európai parlamenti és tanácsi irányelv[6] lépett, amelyet 2004. július 1-jéig végre kellett hajtani és amelynek hatására felgyorsult a villamosenergia-piac megnyitása.

5. 2003. szeptember 17-i levelével Észtország arra irányuló kérelmet terjesztett elő, hogy a 2003/54/EK irányelv – a piacnak a nem háztartási fogyasztók számára való megnyitására vonatkozó – 21. cikke (1) bekezdése b) pontjának alkalmazását 2012. december 31-ig mellőzhesse. Ezt követő, 2003. december 5-i levelében Észtország jelezte, hogy a piacnak az említett rendelet 21. cikke (1) bekezdésének c) pontjában előírt teljes megnyitását 2015. december 31-ig tervezi elérni.

6. Észtország kérelme az olajpala-ágazat 2012. december 31-ig tartó, hitelt érdemlő szerkezetátalakítási tervén alapult.

7. Észtországban az olajpala az egyetlen valódi belföldi energiaforrás, amelynek termelése a világtermelés csaknem 84 %-át teszi ki. Az Észtországban termelt villamos energia 90 %-a ebből a szilárd tüzelőanyagból származik. Ezért ez az észtországi ellátás biztonságára nézve jelentős stratégiai fontossággal bír.

8. Szükségesnek tűnt a 2009–2012-es időszakra vonatkozó további eltérés engedélyezése az erőművekbe való befektetések és az észtországi ellátás biztonságának garantálása érdekében, ugyanakkor lehetővé téve az említett erőművek által okozott komoly környezetvédelmi problémák megoldását.

9. 2004. június 28-án a Tanács elfogadta a kért eltérést engedélyező 2004/85/EK irányelvet.

10. A C-413/04. sz. Parlament kontra Tanács ügyben [7] 2006. november 28-án hozott ítéletében a Bíróság megsemmisítette a 2004/85/EK irányelvet abban a vonatkozásban, hogy az a 2003/54/EK irányelv 21. cikke (1) bekezdése b) és c) pontjának alkalmazásától való eltérést engedélyezett Észtország számára 2008. december 31. utánra is és ennek megfelelően a piacnak csak részleges megnyitására vonatkozó kötelezettséget írt elő, azaz a piac megnyitásának 2009. január 1-jén legalább a fogyasztás 35%-ára kellett kiterjednie, valamint kötelezte Észtországot arra, hogy évente nyújtson tájékoztatást a fogyasztói küszöbértékekről, a jogosultságot a végső fogyasztókra is kiterjesztve.

11. Az említett részleges megsemmisítés okaként nem a 2004/85/EK irányelv lényegi elemeit hozták fel, hanem a hibásan megválasztott jogalapot.

12. Mivel azok az indokok továbbra is helytállóak, amelyek alapján Észtország számára 2008. december 31. után is érvényes eltérést engedélyeztek a 2003/54/EK irányelv 21. cikke (1) bekezdése b) és c) pontjának alkalmazása alól, az említett irányelvet ennek megfelelően módosítani kell a 2004/85/EK irányelvben szereplő szövegezés megőrzésével, de a megfelelő jogalapot választva.

ELFOGADTA EZT AZ IRÁNYELVET:

1. cikk

A 2003/54/EK irányelv 26. cikkének (3) bekezdése helyébe a következő szöveg lép:

„(3) Észtországnak 2012. december 31-ig átmeneti eltérést kell engedélyezni a 21. cikk (1) bekezdésének b) és c) pontja alkalmazása tekintetében. Észtország megteszi a villamosenergia-piaca megnyitásának biztosításához szükséges intézkedéseket. A piac megnyitását a referencia-időszak során folyamatosan kell elvégezni, azzal a céllal, hogy a piac teljes megnyitására 2013. január 1-jéig sor kerüljön. 2009. január 1-jén a piac megnyitásának legalább a fogyasztás 35%-ára kell kiterjednie. Észtország évente tájékoztatja a Bizottságot a fogyasztói küszöbértékekről, a jogosultságot a végső fogyasztókra is kiterjesztve.”

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2007. július 1-től kezdődő hatállyal megfeleljenek. Ezen rendelkezések szövegét haladéktalanul közlik a Bizottsággal.

Amikor a tagállamok elfogadják az említett rendelkezéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Unió Hivatalos Lapjában való kihirdetését követő napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben,

az Európai Parlament részéről a Tanács részéről

az elnök az elnök

[1] …

[2] …

[3] …

[4] …

[5] HL L 27., 1997.1.30., 20. o.

[6] HL L 176., 2003.7.15., 37. o. A 2004/85/EK irányelvvel (HL L 236., 2004.7.7., 10. o.) módosított irányelv.

[7] EBHT 2006., I-11221. o.